Document ID: /fineweb-2-swissfilter-quality_10-filterrobots/filtered/01798.jsonl.gz/878

zurück
40 Joor Gasladärne
2017
Anzahl Mitwirkende: 5
Comité-Bank seit 1977
<email-pii>
Jetzt wählt dr Putin in Amerika scho mit.
Das isch e Maischterlaischtig, findet Ihr das nid?
Das het e Värs verdient, mir dien das honoriere.
So duet me hüt ze daags perfäggt globalisiere.
D Monika Fasnacht darf jetzt nümm am Samschtig jasse.
Si wurd lutt SRF nümm in die Sändig passe.
Der bescht Ersatz wär doch der Shiva Mike dä Bääse,
denn dä ka jasse und glaub au no Karte lääse.
Mir sinn rein provilaggtisch Muggespray go kaufe
Falls denn im zwaite Wahlgang ebbis schief sott laufe.
E sone Spray hilft jo nid numme geege Mugge
Es näämt em Jogi Löw au undenumme s Jugge.
Unsri Frau Wänger goht zem Doggter Holestai
Sie hett so komisch roti Flägge an de Bai
Das isch e Sunnebrand und dä gäbs öfters schyynts
Wenn me die Moode mitmacht mit verissne Jeans.
Der Christoph Darbeley isch gar nid sone Lappi
Wird usserhalb vo der Familie nomool Pappi.
D CVP die findet das grad heldehaft!:
Es zaigt: Es het dr Christophe ändlig öbbys gschafft!
E sone Faart im Citybus duet sich doch loone.
Rot-wyssi Latte und e huffe 30-er Zoone
Aber ebbis mien mir Eych im Vorus saage
Dur unsri Innerstadt gohts nur mit Ross und Waage
Die Glaini frogt: Du Papi sag mir doch emoll
was die Markierig do am Boode haisse soll?
Es isch eso, die duet de Drottwaramsle nütze
und si in däm Revier vor Vogelgrippe schütze.
Das Glaid vom Doris, do am Gotthard Tunnelfescht.
Wirft scho no Frooge uff bi allne gladne Gäscht.
Denn vor der Bahnfahrt mit em Hollande und em Renzi
syg dä bundesrötlig Lumpe schynts no ganz gsi.
Fir schwääry Sache git s e Däschli mit zwai Rölleli
Ganz fyyny Unterwösch für jeedes Syydebölleli
Fir d Fiessli Balleryyna-Schiehli - joo nid z schwär
Das isch jetz s neyschte Materiaal im Militär!
Es het der Bundesroot grad welle duurestiere
AHV-Plus das wurd denn scho no rächt rentiere.
Das bedyttet fir uns und der Hanspi Wörnli
Am letschte Arbetsdaag dr Bus diräggt ufs Hörnli.